b'\n_START_ARTICLE_\nVeevalaja (m\xc3\xa4rk)\n_START_PARAGRAPH_\nVeevalaja (ladina keeles Aquarius) (\xe2\x99\x92) on \xc3\xbcheteistk\xc3\xbcmnes sodiaagim\xc3\xa4rk.\n_START_SECTION_\nL\xc3\xbchiiseloomustus\n_START_PARAGRAPH_\n\xc3\x95hum\xc3\xa4rk Veevalaja on seotud \xc3\xbchiste energiav\xc3\xa4ljadega, nii \xc3\xbchiste tegude kui m\xc3\xb5tetega. Inimene, kel P\xc3\xa4ike Veevalajas, on enamasti ratsionaalne ja objektiivne, suudab olukordi hinnata tundeid k\xc3\xb5rvale j\xc3\xa4ttes ning kriisihetkel v\xc3\xa4ga kiiresti reageerida. S\xc3\xb5brad ja m\xc3\xb5ttekaaslased v\xc3\xb5ivad talle olla t\xc3\xa4htsamad oma perest ning sageli on ta \xc3\xbchiskondlikult v\xc3\xa4ga aktiivne. Ta on \xc3\xbclikiire m\xc3\xb5tlemisega, seisab uuenduste eest ega v\xc3\xa4\xc3\xa4rtusta enamasti traditsioone. Sageli peetakse Veevalajat revolutsion\xc3\xa4\xc3\xa4ri v\xc3\xb5rdkujuks. Negatiivse poole pealt on ta pahatihti empaatiav\xc3\xb5imetu. Samuti on ta \xc3\xbcsna j\xc3\xa4iga m\xc3\xb5tlemisega, pidades oma ideid ainu\xc3\xb5igeiks. _NEWLINE_Kuu Veevalajas viitab inimesele, kes ei saa oma tunnetega kuigi h\xc3\xa4sti kontakti, m\xc3\xb5istuse h\xc3\xa4\xc3\xa4l j\xc3\xa4\xc3\xa4b peale. Ta v\xc3\xb5ib karta ka teiste inimeste tundepuhanguid. Talle meeldivad uued ja ootamatud olukorrad. Turvatunnet pakub talle v\xc3\xb5imalus teha asju omamoodi, teistest s\xc3\xb5ltumatult ja halli massiga kaasa ujumata. Ta \xc3\xb5hutab ka teisi otsima isiklikku vabadust ._NEWLINE_Merkuur Veevalajas n\xc3\xa4itab v\xc3\xa4lkkiiret m\xc3\xb5tlemist, uuenduslikkust, orienteeritust tavatutele lahendustele. Inimene m\xc3\xb5tleb iseseisvalt ega l\xc3\xa4he karjamentaliteediga kaasa. Negatiivsel juhul kipub demonstreerima oma vaimseid v\xc3\xb5imeid ja v\xc3\xb5ib tunduda \xc3\xbcleolev. Teised ei pruugi ta m\xc3\xb5ttekiirusele j\xc3\xa4rele j\xc3\xb5uda ._NEWLINE_Veenus Veevalaja m\xc3\xa4rgis n\xc3\xa4itab, et inimene on tolerantne ja sobib v\xc3\xa4ga erinevate inimt\xc3\xbc\xc3\xbcpidega. Kuna ta eelistab suhetes hoida pisut distantsi, sobib talle n\xc3\xa4iteks internetisuhtlus. Talle sobivad ka kaugsuhted, sest vabadus ja hingamisruum on olulised. Teda v\xc3\xb5ivad huvitada ebatraditsioonilised suhted. Raha teenitakse pigem m\xc3\xb5istusega, see v\xc3\xb5ib kiirelt tulla ja minna ._NEWLINE_Marss Veevalajas viitab sellele, et inimene kulutab palju energiat vanast vabanemiseks ja uue loomiseks. Energiatase on eba\xc3\xbchtlane, k\xc3\xb5ige rohkem on seda siis, kui inimene saab ise oma tegevuse ja selle ajastamise \xc3\xbcle otsustada. Palju energiat v\xc3\xb5ib kuluda m\xc3\xa4ssamisele talle sobimatu vastu ._NEWLINE_Jupiter Veevalajas n\xc3\xa4itab, et inimesele toovad edu s\xc3\xb5ltumatus ja omap\xc3\xa4rased, ebatraditsioonilised lahendused. Inimene tunneb end \xc3\xb5nnelikuna, kui ei pea kellelegi alluma. Tal tuleks elus \xc3\xb5ppida hindama ka l\xc3\xa4hisuhteid ._NEWLINE_Saturn Veevalajas viitab inimesele, kellele on t\xc3\xa4htis kuuluda mingisse kindlasse gruppi. Ta suudab leida ratsionaalseid lahendusi ning huvitub teadusest . Inimesel on hea keskendumisv\xc3\xb5ime ja ta peab oluliseks erapooletut t\xc3\xb5de ning \xc3\xb5iglust ja vastutustunnet inimsuhetes ._NEWLINE_Uraan liikus viimati Veevalajas ca aastatel 1996\xe2\x80\x932002. Sel ajal s\xc3\xbcndinud p\xc3\xb5lvkond on v\xc3\xa4ga heade vaimsete v\xc3\xb5imete ja tugeva intuitsiooniga, iseseisva m\xc3\xb5tlemisega. Neile on t\xc3\xa4htis inimkonna kui terviku heaolu. Negatiivsel juhul v\xc3\xb5ivad olla liiga kangekaelsed ja eirata igasugust distsipliini ._NEWLINE_Neptuun liikus Veevalajas viimati ca aastatel 1998\xe2\x80\x932012. Sel ajastul s\xc3\xbcndinud p\xc3\xb5lvkond on ise\xc3\xa4ranis tugeva intuitsiooniga, peab humaanseid v\xc3\xa4\xc3\xa4rtusi \xc3\xbclit\xc3\xa4htsaks ning \xc3\xb5pib kasutama uusi energialiike . Nad m\xc3\xb5istavad eelmisi p\xc3\xb5lvkondi, on originaalsed, isetud ja loomingulised ._NEWLINE_Pluuto oli Veevalajas viimati ca 1777\xe2\x80\x931799 ja uuesti liigub selles m\xc3\xa4rgis ca 2024\xe2\x80\x9343. Sel ajal s\xc3\xbcndinud p\xc3\xb5lvkond kaldub m\xc3\xa4ssama \xc3\xbchiskondlike ja ideoloogiliste tavade vastu, nad tahavad luua uue s\xc3\xbcnteesi isiklikust v\xc3\xb5imust ja \xc3\xbchiskondlikust kasust. Nad on v\xc3\xa4ga v\xc3\xb5imukad ja peavad elu jooksul \xc3\xb5ppima \xc3\xbchiskondlikku vastutust .'